SKRIFTLIG FORESPØRGSEL E-0879/03

af Phillip Whitehead (PSE) til Kommissionen

(21. marts 2003)

Om: Direktiv 2000/60/EF om ramme for vandpolitiske foranstaltninger

Efter vedtagelsen af direktiv 2000/60/EF(1) om ramme for vandpolitiske foranstaltninger udsendte Kommissionen i maj 2001 et dokument med titlen Fælles strategi for gennemførelsen af direktivet om ramme for vandpolitiske foranstaltninger.

Kan Kommissionen give oplysninger om følgende:

1. Hvilke fremskridt er der hidtil blevet gjort vedrørende den fælles gennemførelsesstrategi?

2. Hvilke aktører har Kommissionen inddraget i arbejdet vedrørende den fælles gennemførelsesstrategi?

3. Hvilke foranstaltninger blev der truffet for at inddrage forbrugerne og i særdeleshed vandforbrugerne i den fælles gennemførelsesstrategi?

(1) EFT L 327 af 22.12.2000, s. 1.

Svar afgivet på Kommissionens vegne af Margot Wallström

(2. maj 2003)

1. Den fælles strategi for gennemførelsen blev vedtaget fire måneder efter offentliggørelsen af direktiv 2000/60/EF(1), der navnlig omhandler udveksling af oplysninger, opstilling af vejledninger samt anvendelse, afprøvning og validering af disse vejledninger. Et tilbageblik over den første fase på 1½ år viser, at strategien har levet op til forventningerne, hvad angår fælles ejerskab, inddragelse af interessenter og ikke-statslige organisationer (NGO), udarbejdelse af vejledninger (11 indtil videre) og etablering af et netværk af pilotforsøgsområder i Europa, herunder i flere nye medlemsstater, med henblik på afprøvning og validering.

2. Sammen med gennemførelsesstrategien blev der i maj 2001 opnået enighed om kriterier for inddragelse af interessenter og ikke-statslige organisationer på strategisk niveau, hvilket er resulteret i oprettelsen af en strategisk koordineringsgruppe. Dette er en paraplyorganisation bestående af nationale eller regionale organisationer, der har gjort sig gældende på området vandpolitik. I juni 2001 blev en række potentielle interessenter opfordret til at deltage i et informationsmøde.

Indtil videre er følgende interessenter og ikke-statslige organisationer inddraget på strategisk niveau (den strategiske koordineringsgruppe) og/eller arbejdsniveau (arbejdsgrupper):

- European Water Association (EWA),

- Eureau (Unionen af vandforsyningsforeninger),

- Det Europæiske Miljøkontor (EEB),

- Verdensnaturfonden (WWF) Europa,

- Elværkernes europæiske organisation (Eurelectric),

- Det Europæiske Råd for Den Kemiske Industri (CEFIC),

- Sammenslutningen af Landbrugsorganisationer i Den Europæiske Union / Sammenslutningen af Landbrugs-Andelsorganisationer i EU (COPA/COGECA),

- UNICE (Sammenslutningen af Industri- og Arbejdsgiverorganisationer i Europa),

- European Crop Protection Association (ECPA),

- Federation of Mediterranean Irrigation Associations (FENACORE),

- Environmental Platform of Regional Offices (EPRO).

3. I oktober 2001 opfordrede Kommissionen europæiske paraplyorganisationer, Den Europæiske Forbrugerorganisation (BEUC) og Association of European Consumers (AEC) til at deltage i processen til gennemførelse af strategien. Kommissionen informerede dem om vandrammedirektivet og om, at det er obligatorisk at inddrage offentligheden i opstillingen af vandområdeplaner og i gennemførelsesstrategien. Imidlertid har ingen organisationer indtil videre deltaget i processen til gennemførelse af strategien.

(1) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.